Fort Rotterdam

Fort Rotterdam atawa Binting Ujung Pandang (Jum Pandang) yaitu sabuting binting paninggalan Karajaan Gowa-Tallo. Andakan binting ini ada di higa pantai subalah barat Kuta Makassar, Sulawesi Selatan. Binting ini dibangun wayah tahun 1545 ulih Raja Gowa ke-9 nang ngarannya I Manrigau Daeng Bonto Karaeng Lakiung. Awalnya binting ini babahan dasar tanah liat, tagal wayah pamarintahan Raja Gowa ke-14 Sultan Alauddin bangunan binting ini diganti manjadi batu padas nang asalnya matan Pagunungan Karst nang ada di dairah Maros. Binting Ujung Pandang ini babantuk kaya saikung biuku nang handak batungkau turun ka lautan. Matan sagi bantuknya jalas banar filusufi Karajaan Gowa, bahuwa biuku kawa hidup di darat atawapun di laut. Damintu pulang lawan Karajaan Gowa nang bajaya di daratan atawapun di lautan. Imbah Perjanjian Bungaya tahun 1667, benteng ngini dijulung ka VOC Walanda wan imbah tu diduduki. Walanda maubah ngarannya manjadi Fort Rotterdam. Benteng ngini baisi anam bastion, dikulilingi tawing nang tingginya kurang labih tujuh mitir wan parit dalamnya dua mitir. Wayah masa kolonial, Benteng Rotterdam dipakai lawan Walanda sabagai pusat panampungan bumbu-bumbu di Indunisia bagian timur, sakaligus jadi markas militar wan pusat pamarintahan dairah sampai tahun 1930-an. Wayah tahun 1937, benteng ngini dijulung ka Yayasan Fort Rotterdam, imbah tu 23 Mei 1940 ditatapakan sabagai bangunan basajarah. Masuk tahun 1970-an, benteng ngini dibabak sing ganalan. Wahini, Benteng Rotterdam dipakai sabagai pusat budaya wan pandidikan, wadah aruh acara sani nangkaya musik wan tarian, sakaligus jadi salah satu tujuan wisata panting di Makassar. Sampai wahini, situs ngini ada di bawah pangalulaan Museum wan Cagar Budaya, Kementerian Kebudayaan Republik Indonesia. Bahan acuan